Not Now John

„Not Now John“ je skladba z albumu The Final Cut, ktorý vydala v roku 1983 anglická rocková skupina Pink Floyd. Je to jediná skladba na albume, kde spieva okrem basgitaristu Rogera Watersa aj gitarista skupiny, David Gilmour, taktiež je to jediná skladba z tohto albumu, ktorá bola vydaná ako singel. „Not Now John“ je nahrávka, ktorá obsahuje najviac vulgárnych výrazov zo všetkých skladieb, ktoré kedy skupina Pink Floyd vydala.

 Význam skladby 
Text, ktorý Roger Waters napísal, sa zaoberá vojnou (najmä vojny o Falklandské ostrovy) a je kritikou britskej premiérky Margaret Thatcherovej. Rovnako je kritikou chamtivosti a korupcie, ktorú Waters videl ako nebezpečenstvo pre spoločnosť. Formulácia textu poukazuje na meniaci sa globálny obchod, a taktiež, že sa formuje nový vodca v spotrebnom priemysle – Japonsko.

V názve skladby je meno „John“. Toto meno neodkazuje na žiadnu konkrétnu osobu s menom „John“. Je to hovorové slovo, ktorého synonymami sú: kamarát, „Pal“, „Jack“ a šéfe. Analogicky ako je to používané v slovenčine („hej Janko...“, či „počuj kamoš...“) odkazujú na človeka, s ktorým sa ďalší človek rozpráva a nepozná jeho meno.

 Kompozícia 
Na rozdiel od väčšiny melancholicky ladených skladieb z albumu The Final Cut, „Not Now John“ znie optimistickým, rýchlejším hardrockovým štýlom. Podobne ako v skladbe „Comfortably Numb“ z albumu The Wall, tak aj tu Gilmour a Waters spievajú duet, predstavujú dialóg rozličných „osobností“, respektíve uhlov pohľadu. Gilmour je samostatná ignorantská osoba, zatiaľ čo Waters predstavuje intelektuálnu, zodpovednú osobu a pozorovateľa svetových problémov.

 Singel 
„Not Now John“ vydala skupina Pink Floyd ako singel 3. mája 1983. Druhou, tzv. „B-stranou“ singlu, je nahrávka „The Hero's Return“. V Spojenom kráľovstve vyšiel 12 palcový singel, ktorý obsahoval dve skladby zo 7 palcového singlu na strane A a albumovú verziu „Not Now John“ na strane B. Singel dosiahol 30. pozíciu v britských a 7. pozíciu v amerických (Mainstream Rock Tracks) rebríčkoch.
 „Not Now John“ (singlová verzia) – 4:12
 „The Hero's Return (Part I a II)“ – 4:02
 „Not Now John“ (albumová verzia) – 4:56 (iba 12" singel)

 Obsadenie 
Pink Floyd
 Roger Waters – spev, basová gitara, 12 strunová akustická gitara, pásky, syntetizátor
 David Gilmour – spev, gitara
 Nick Mason – bicie
Ostatní hudobníci
 Andy Bown – Hammond organ
V nahrávke sú aj zbory, ktoré sú naspievané ženskými hlasmi. Bluesovým štýlom dávajú odpovede spievaným Gilmourovým frázam. O ich identite nie je nikde na obale oficiálna zmienka.

 Zdroj 

Kategória:Piesne skupiny Pink Floyd
Kategória:Single skupiny Pink Floyd
Kategória:Single z 1983